钦定古今图书集成/方舆汇编/职方典/第1466卷 > 《安宁温泉记》张佳引
## 钦定古今图书集成/方舆汇编/职方典/第1466卷 > 《安宁温泉记》张佳引

嘉靖丙寅十二月念三日，余校士安宁毕，将欲观汤
池，先遣一力拏舟螳螂川上，厥明，迳盐井观之。盐官
令灶丁以皮囊汲卤水。据晋常璩《南中志》云：“连然县
有盐泉。”近志乃谓唐武德间因阿宁始掘地得卤者，
非是。观毕，屏舆从出大界村，乘舟顺流北行一里，东
望龙宝寺，隐丛竹中，亦萧远可喜。舟子报郡吏，驰骑
率鼓吹追，余亟遣去。舟中望一山，峻插东北隅，两峰
如削，凹其中，如笔架形，土人因以名山，一名岱晟山，
一名坎山。昔僧张善信有异术除妖，坎山即此。又北
行一里，迳石淙渡，故郡人杨少师一清筑精舍读书
处，诗文具集中。一时名家则李长沙东阳、陆上海深、
李北地梦阳，最称杰作。沿两岸土人引水溉田，堰坝
鳞次。舟过若决吕梁，水车高翻，溅珠成雨，似瀑水飞
洒空中。又北行五里，水回折作曲瓠形，螳螂川多直
北流，至此周绕二里，迳龙山下，山川窔窈，松石参差，
最为佳景。东岸一带，岩石𥓂砑，镌“曹溪夜月”四字。稍
下红石削起，镌“赤壁天成”四字，皆杨太史慎题也。行
半里，七洞临水，飞岩峭立，五彩绚杂。洞口重扃，大似
雕藻。再行半里，至温泉，乃舣舟登其亭。饭罢，观温池
而浴之。池水皓洁，纤毫不隐，四面壁起，不烦甃甓。中
二石，光腻胜玉，碧色夺目。《华阳志》云：“水神祠祀，亦有
温泉”，顾祠今废矣。浴罢，风乎亭上，一峰对峙，命觞相
瞩，觉两腋间习习风举。余尝浴骊山，香陵、渝峡诸泉，
类多秽气逆鼻。太史品兹泉为海内第一汤，似非溢
美。时日且午，闻西岸有圣水，一名海眼泉，潮应子午
卯酉之候。亟渡而西，登陆陟其所，古木参云，水自窦
中出，盈盈沟涧，土人谓此午潮至，遂名曰“圣水三潮”，
不云四者，子夜，故不及见尔。余曾观泉华清宫下，水
出左右二窍，应朔望不爽。自是造化气数，“兹泉无足
异者。”又披荆榛南行一里，至曹溪寺。寺在龙山之麓，
土人一名葱山。草迳盘历，可肩舆上，无甚斗绝。《郡志》
云：“其山高八百丈，周遭七十里”，诬矣。寺殿因山层构，
中有杨太史碑文，不减王简栖头陀之作。第四级殿
宇闳丽，佛像庄严。前行十弓许，一楼显敞。右植木莲
花树，青葱可玩。𫖯视螳螂川，青碧如带。稍东一园，凿
山石作几形，桃杏蔷薇，屏架繁杂。道上曝曲蘗数石，
余呼僧笑曰：“僧家有是哉？”僧叩首若请罪状。余曰：“昔
支道林好养鹰骏，惜尔无大韵也。”觞出，寺右一泉，潺
潺鸣乱莽间，循泉散布。南行一里许，下有龙洞。造其
门，下视深黑，不测寒气逼人，投石其中，逢逢成响七
八叠而后止。叉西南步行可三里，至龙潭，乃水源处。
有二穴，穴口多小鱼。山树蓊郁如盖，坐树下饮水甘
之。𫖯瞰平畴，如波文可爱，指顾《太华》，累累入眦。远近
奇峰错列。杖舄下问之，名多鄙俚，甚辱兹山也。由东
南下山，复登舟逆水行。夕阳既下，万峰尽紫。西望虎
丘山，寺与太极诸山碁布相属。复系舟登岸，里许至
寺，襟带螳螂，枕藉虎丘，信一灵境。前殿榜曰“妙果禅
院”，殿制古丽，画壁精工，非时师可及，相传为唐殿。余
观之，多元制也。出山门，南望郡中，烟树万家，暮霭如
罩，遂从陆归，时列炬在门矣。返署中，追忆斯游，操舟
顺流，左右山色，应接不暇。濯足振衣，登高睇远。而梵
宫钟声，洞口松涛，所至奇出，令人忘归。惜哉绝域往
往好游之士无因振策于烟水空翠之间。兹游盖万
里奇踪也，遂秉烛记之。